Egpaar, kinders oorval; met die dood gedreig(Argieffoto: pixabay) ’n Egpaar en hul ses kinders is vandeesweek in die vroeë oggendure op hul kleinhoewe in die omgewing van Bronkhorstspruit, oos van Pretoria oorval, vasgebind en beroof. Kapt. Kay Makhubele, woordvoerder van die polisie, sê aan Maroela Media Hugo Prinsloo het Maandag omstreeks 04:00 wakker geskrik van sy vrou wat skree. Hy is toe begroet deur ’n man met ’n tuingraaf in sy hand. Volgens Makhubele het die man die tuingraaf in Hugo se rigting gewys, waarna die ligte van die huis afgegaan het. Prinsloo het daarna vyf onbekende mans in die huis opgemerk wat hom en sy vrou beveel het om plat op die grond te lê. “Die egpaar is met kabelbinders vasgebind en beveel om saam te werk, anders sou hulle verkrag of doodgemaak word,” sê Makhubele. Die verdagtes het op kontant en ’n vuurwapen aangedring. Prinsloo het dit oorhandig en die rowers het met die buit op die vlug geslaan. Volgens Makhubele het Prinsloo dadelik na die kinders gaan soek en hulle vasgebind in ’n ander kamer aangetref. Niemand is in die voorval beseer nie. Die polisie ondersoek ’n saak van huisroof.